Ολυμπιακός Σ.Φ.Π. (στίβος)

1925-1933

Από τον πρώτο χρόνο ίδρυσης, ο σύλλογος πήρε μέρος στο πανελλήνιο πρωτάθλημα καθώς και σε άλλους αγώνες στίβου. 
Το 1925, διεξήχθησαν στο Παναθηναϊκό Στάδιο οι 21οι Πανιώνιοι αγώνες που είχαν μεγάλη αίγλη την εποχή εκείνη. Η ομάδα των "ερυθρόλευκων" πήρε την τρίτη θέση στην σκυταλοδρομία 1600μ., ενώ στον κλασσικό μαραθώνιο ο αθλητής Γ. Κακουράτος τερμάτισε πέμπτος. 
Το 1926 συμμετείχε στους «Αγγλοελληνικούς αγώνες».
Το τμήμα αθλητισμού στίβου του Ολυμπιακού ιδρύθηκε το 1929. Ο Δημήτρης Σκλιας, μέλος της διοίκησης, ανέλαβε τότε έφορος του τμήματος, με προπονητή τον Κλεάνθη Παλαιολόγο. Πολυάριθμοι αθλητές είχαν πυκνώσει τις τάξεις του τμήματος, όπως ο Πολιουδάκης (δρομέας των 400 μέτρων), ο Χρυσανθόπουλος (δρομέας των 100 και 200μ.), ο Ιωακείμ (των 300 μ.), οι ποδοσφαιριστές Βασίλης (στα 100 μ.) και Λεωνίδας Ανδριανόπουλος (στα 100 και 200 μ. και άλτης του τριπλούν). 
Άλλοι γνωστοί στην εποχή τους αθλητές ήταν: ο εμποδιστής Ιωαννίδης, ο ακοντιστής Λουκόπουλος, ο επίσης εμποδιστής Εμμ. Παπαδάκης, ο δρομέας Δερέμπεης, ο ικανότατος στις ρίψεις Όθων Χονδρόπουλος ο Άλτης και Πρωταθλητής Ελλάδας Μάντελος με το Μαρούσι και πολλοί άλλοι. Τη δεύτερη θέση πήρε η ομάδα σκυταλοδρομίας 4Χ100 με τους Β. και Λ. Ανδριανόπουλο, Χρυσανθόπουλο και Tερεζάκη κατά τους μεγάλους αγώνες στίβου του Σταδίου το 1931.
Ο πρώτος χώρος στον οποίο έκαναν προπόνηση οι αθλητές του Ολυμπιακού ήταν το γυμναστήριο του Πειραϊκού Συνδέσμου. Ακολούθως οι προπονήσεις γίνονταν στο Στάδιο, το γυμναστήριο του Εθνικού Αθηνών και τέλος σε ειδικό χώρο στο Ποδηλατοδρόμιο. 
Εκτός από το ανδρικό τμήμα στίβου, ο Ολυμπιακός διατηρούσε και γυναικείο τμήμα με κυριότερα στελέχη τις αδελφές Βέλλα, Ναδήρα, Ινές και Διαμαντίδου. 
Το 1933 το τμήμα ανέστειλε τη λειτουργία του.

1953-1960

Στις αρχές της δεκαετίας του '50, ο Ολυμπιακός είναι ήδη ένας καταξιωμένος σύλλογος σε ποδοσφαιρικό επίπεδο, ενώ έχουν ξεκινήσει να έρχονται επιτυχίες και σε άλλα τμήματα, όπως αυτό της καλαθοσφαίρισης και της υδατοσφαίρισης.  
Στις σκέψεις των υπευθύνων του συλλόγου έχει αρχίσει να στριφογυρίζει η ιδέα δημιουργίας και τμήματος στίβου, κάτι που τίθεται και ως θέμα στις γενικές συνελεύσεις του σωματείου, αρχικά από τον Θανάση Μέρμηγκα και αργότερα από τον Γιώργο Ανδριανόπουλο. 
Την ίδια εποχή, ο σπρίντερ του Παγκρατίου Τάκης Βεντίκος μετακομίζει οικογενειακώς στον Πειραιά. Μέσω της διεθνούς καλαθοσφαιρίστριας Λουκίας Σκριβάνου που βοήθησε στο να γίνει η επαφή ανάμεσα στις δύο πλευρές, ο γενικός γραμματέας του Ολυμπιακού, Κώστας Καρύδης, πρότεινε στον Βεντίκο να αναλάβει τη δημιουργία του τμήματος. Ο Βεντίκος αποδέχθηκε την πρόταση και αφού πρώτα ο παράγοντας του Ολυμπιακού Βαγγέλης Χέλμης πέτυχε την ανταλλαγή του Βεντίκου στέλνοντας έναν ποδοσφαιριστή του συλλόγου στο Παγκράτι, ξεκίνησαν οι εργασίες για τη δημιουργία. 
Λίγους μήνες αργότερα, στις 16 Νοεμβρίου 1953, ιδρύεται και επίσημα το τμήμα στίβου. Οι πρώτοι αθλητές που εντάχθηκαν ήταν οι Ναπολέων Ντέμος, Κορομπόκης, Κώστας Τσαλαμανιός κ.ά. Οι προπονήσεις γίνονταν στη Σχολή Ναυτικών Δοκίμων και η ομάδα την επόμενη χρονιά εντάχθηκε στη Γ' κατηγορία του ΣΕΓΑΣ, κατακτώντας μάλιστα το πρωτάθλημα στους διασυλλογικούς αγώνες.
Το 1955 η ομάδα κατακτά το πρωτάθλημα Β' κατηγορίας αλλά ηττάται στη συνάντηση-μπαράζ με τον τελευταίο της Α' κατηγορίας Πειραϊκό. Το 1956 κατάκτα ξανά το πρωτάθλημα Β' κατηγορίας και ανεβαίνει στην Α'. Χάρη στις προσπάθειες του αντιπροέδρου Σταύρου Μαραγκουδάκη και του δήμαρχου Ντεντιδάκη κατασκευάζεται το Θεμιστόκλειο γυμναστήριο, καθώς ήταν επιτακτική η ανάγκη για εξεύρεση μεγαλύτερου χώρου άθλησης. 
Ο σύλλογος προσθέτει και άλλους αθλητές στη δύναμή του: Μύρων Ανυφαντάκης, Δήμος Μαγκλάρας, Γιώργος Λεμονής και πολλοί άλλοι. 
Παράλληλα, ιδρύεται και το γυναικείο τμήμα με τις μπασκετμπολίστριες Σκριβάνου, Κατσίκη, αλλά και τις Θωματζίκου, Αθηνέλη, Πάρδου, Παπαγεωργάκη να στελεχώνουν το τμήμα. 
Το 1958 η ομάδα φτάνει για πρώτη φορά στην τρίτη θέση του πανελληνίου πρωταθλήματος, κάτι που επαναλαμβάνει και τις 2 επόμενες χρονιές.

1961-1990

Το τμήμα έχει πλέον καθιερωθεί στις μεγάλες δυνάμεις και αυτό το μαρτυρά η 2η θέση στο Πανελλήνιο πρωτάθλημα το 1961 και το 1963, καθώς και οι πρώτοι τίτλοι που ήρθαν από τον ανώμαλο δρόμο ανδρών. Οι "ερυθρόλευκοι" κατέκτησαν την πρώτη θέση στην κλασική βαθμολογία  τις χρονιές 1965, 1966 και 1967. 
Η περίοδος της δικτατορίας φέρνει το τμήμα ξανά σε παρακμή. 
Η διοίκηση του Γιώργου Ανδριανόπουλου εκδιώχθηκε, το ίδιο και ο Τάκης Βεντίκος, ο οποίος θα επιστρέψει ύστερα από έξι μήνες και θα βρει το τμήμα "μαραζωμένο". Αναλαμβάνει να φτιάξει και πάλι την ομάδα, μοχθώντας για παραπάνω από μία δεκαετία. Ο σύλλογος μένει έτσι μακριά από τις μεγάλες επιτυχίες. 
Η έδρα μεταφέρεται στο Στάδιο Καραϊσκάκη, όπου ξεκινούν πλέον να λειτουργούν και τμήματα ακαδημιών. 
Ο μοναδικός τίτλος έρχεται αρκετά χρόνια αργότερα (1984) και πάλι από το Πανελλήνιο πρωτάθλημα ανώμαλου δρόμου ανδρών.

1991-2010

Πολλά χρόνια μετά, στα μέσα της δεκαετίας του '90, θα αρχίσει η επανάκαμψη. Με την οικονομική στήριξη του Γιώργου Γλου έρχονται στο σύλλογο μεγάλα ονόματα. Ένα από αυτά είναι η Τζαμαϊκανή Μέρλιν Ότι, αλλά και οι Κεντέρης, Θάνου, Μανιάνι, Μπακογιάννη, Παπακώστας, Βασδέκης, Σκούρτη, Βόγγολη, Τερζιάν, Παπούλιας, Ξάνθου και άλλοι που κατέστησαν τον Ολυμπιακό ως ένα σωματείο με πολλούς Ολυμπιονίκες. Στην ομάδα προστέθηκαν επίσης οι: Ιακωβάκης, Δεβετζή, Χαλκιά, Μελέτογλου, Δημότσιος, Ρεντούμη, Γκούσης, Πολιάς, Πέρρα, Τσιολακούδη, Τσάτουμας, Γελασάκης.
Το 2003 οι άνδρες κατακτούν το Πανελλήνιο πρωτάθλημα ανώμαλου δρόμου στο Ναύπλιο, με 10 βαθμούς. Την καλύτερη επίδοση για τον σύλλογο πραγματοποίησε ο Μιχάλης Γελασάκης με 36.39 και κατετάγη δεύτερος.
Ίδιο σκηνικό και το 2005, με τους άνδρες να κατακτούν το Πανελλήνιο πρωτάθλημα ανώμαλου δρόμου στο Λιτόχωρο, με 14 βαθμούς. Καλύτερη επίδοση και πάλι από τον Μιχάλη Γελασάκη με 36.16, ο οποίος κατετάγη ξανά δεύτερος.
Το 2006 ήρθε η πρώτη κατάκτηση πανελληνίου πρωταθλήματος ανοιχτού στίβου. Στις 4 Ιουνίου της ίδιας χρονιάς, ο Ολυμπιακός απέκτησε το δικό του σύγχρονο αθλητικό κέντρο που ήταν και το μεγάλο όραμα πολλών ετών του εφόρου και αρχιπροπονητή της ομάδας στίβου, Τάκη Βεντίκου. Βρίσκεται στην περιοχή του Αγίου Ιωάννη στο Ρέντη, απέναντι από το γήπεδο βόλεϊ της ομάδας.
Το 2007 ο Ολυμπιακός κατακτά με 412,5 βαθμούς το Πανελλήνιο πρωτάθλημα Ανοιχτού Στίβου, ενώ κερδίζει εύκολα και το Πανελλήνιο πρωτάθλημα ανώμαλου δρόμου στο Ολυμπιακό κέντρο Ιππασίας Μαρκόπουλου με 9 βαθμούς. Ο Τάσος Φράγκος με επίδοση 36.26  πήρε την πρωτιά.
Το 2008 το τμήμα κατακτά και πάλι το Πανελλήνιο πρωτάθλημα Ανοιχτού Στίβου, καθώς και το δεύτερο συνεχόμενο Πανελλήνιο πρωτάθλημα ανώμαλου δρόμου. Η συγκεκριμένη διοργάνωση πραγματοποιήθηκε στις Σκαμνιές και ο σύλλογος κέρδισε με 8 βαθμούς.
Το 2009 ο σύλλογος κατακτά για μία ακόμα φορά τις ίδιες διοργανώσεις, με ιδιαίτερη ευκολία αυτή τη φορά. Το Πανελλήνιο πρωτάθλημα Ανοιχτού Στίβου με 361 βαθμούς στο Καυτανζόγλειο Στάδιο και το Πανελλήνιο πρωτάθλημα ανώμαλου δρόμου με 8 βαθμούς στο Ολυμπιακό κέντρο Ιππασίας Μαρκόπουλου. Εκεί, o Τάσος Φράγκος κατέκτησε την πρώτη θέση με επίδοση 30.32 και ο Δημοσθένης Μαγγίνας ήρθε δεύτερος με 30.33.
Το 2010 αποτέλεσε την πιο επιτυχημένη χρονιά του τμήματος σε επίπεδο τίτλων. Η ομάδα των ανδρών κατέκτησε όποιον τίτλο διεκδίκησε (Ανοιχτό και Κλειστό Στίβο, πρωτάθλημα ανωμάλου δρόμου) και το γυναικείο τμήμα κατέκτησε για 1η φορά στην ιστορία του το Πανελλήνιο πρωτάθλημα Ανοιχτού Στίβου στη διοργάνωση που έγινε στο Παμπελοποννησιακό Στάδιο της Πάτρας.

2010 - σήμερα

Το 2011, η ομάδα των ανδρών κατέκτησε για δεύτερη συνεχόμενη χρονιά και τους τρεις τίτλους που διεκδίκησε. Στον ανώμαλο δρόμο κατέκτησε τον τίτλο με 23 βαθμούς στο Ολυμπιακό κέντρο Ιππασίας Μαρκόπουλου, στον Κλειστό Στίβο με 71 βαθμούς στο Κλειστό της Παιανίας και στον Ανοιχτό Στίβο με 249.5 βαθμούς στο Ολυμπιακό Στάδιο.
Κατά την αξιολόγηση των ελληνικών συλλόγων που εξέδωσε το Νοέμβριο του 2011 ο Σ.Ε.Γ.Α.Σ., ο Ολυμπιακός Σ.Φ.Π. βρίσκεται στην 14η θέση (σε σύνολο 299 συλλόγων).
Ο Ολυμπιακός κατέκτησε άλλα 3 συνεχόμενα Πρωταθλήματα Ελλάδας ανοιχτού στίβου ανδρών το 2012, το 2013 και το 2014. Επίσης, κατέκτησε το Πρωτάθλημα Ελλάδας κλειστού στίβου ανδρών το 2012 και το 2013, ενώ το 2014 κατέκτησε τη δεύτερη θέση πίσω από τον Πανελλήνιο έχοντας διαφορά ενός μόλις βαθμού. Παράλληλα κατέκτησε και το πανελλήνιο πρωτάθλημα ανώμαλου δρόμου ανδρών του 2013. Σε ατομικό επίπεδο, ο Ολυμπιακός κατέκτησε το 2013 το πανελλήνιο πρωτάθλημα 10χλμ ανδρών. 
Το 2015 κατακτάει για 5η φορά στην ιστορία του το Πανελλήνιο πρωτάθλημα κλειστού στίβου ανδρών αλλά σπάει το σερί των 9 συνεχόμενων κατακτήσεων στον Ανοιχτό στίβο, αφού ο σύλλογος κατέκτησε την 2η θέση, όμως επανέρχεται στην κορυφή την επόμενη χρονιά κατακτώντας τον τίτλο στους άνδρες και στον κλειστό και στον Ανοιχτό στίβο.

Τρέχουσα σύνθεση

Η ομάδα όπως ήταν στις 14 Οκτωβρίου 2019
Άνδρες: Αθανασίου, Αλεξανδρίδης, Ανυφαντής, Βερτούδος, Γρίβας, Δρίτσας, Ελευθερίου, Ζαχαρίας, Ζουρμαλιάς, Ήλτσιος, Θεοδώρου, Ιωακειμίδης, Καλομοίρης, Καραουλασβίλι, Κουτσοθεοδώρου, Κουτσούκης, Κυριακίδης, Κωνσταντίνου, Λίτσης,  Λυρής,  Μαυρίδης, Μουστάκας, Μπασδέκης, Μπενγκλεμπέη, Μουράτης, Μυλωνάς, Νάτσιος Ιάσωνας, Νάτσιος Κώστας, Ορφανίδης, Πατσουκάκης, Παυλόπουλος, Πέρτσης, Πιπέρης,  Πιτσιάβας, Τσιάμης, Τσιώκος, Τσούμας, Τριβυζάς, Τριπόδης, Φιλάι, Φλωριάν, Χατζιού, Χατζηνικολάου, Χαχάμης, Χριστακάκος, Χριστοδουλάκης.
Γυναίκες: Κουτσούκη, Κυριακίδου, Κωστοπούλου, Λαφτσή, Μαμούρη, Μανουσιάδου, Μπολσακοβάιτε, Μωυσίδου, Πανέττα, Πλάκα, Τουλουμτζή, Τσακωνίτη, Φέρρα, Χαχάμη.